Regering stel staatsgrond beskikbaar vir grondhervormingMinister Thoko Didiza. Foto: Jairus Mmutle/GCIS Die minister van landbou, landelike ontwikkeling en grondhervorming, Thoko Didiza, het Donderdag aangekondig dat 529 014 ha staatsbeheerde landbougrond landwyd beskikbaar gestel word as die staat se bydrae tot grondhervorming. Dit sluit grond in sewe provinsies in. Volgens die minister beskik die staat nie oor geskikte landbougrond om beskikbaar te stel in die Wes-Kaap en Gauteng nie. Wat wel beskikbaar gestel is om herverdeel te word, is 43 000 ha in die Oos-Kaap, 8 333 ha in die Vrystaat, 3 684 ha in KwaZulu-Natal, 121 567 ha in Limpopo, 40 206 ha in Mpumalanga, 12 224 ha in die Noord-Kaap en 300 000 ha in Noordwes. Nog grond kan moontlik ter sprake wees, want Didiza het verwys na 696 plase van altesame 700 000 ha wat herverdeel en binne die volgende twee weke landwyd in advertensies geïdentifiseer en in fyn besonderhede bekend gemaak sal word. Aansoekvorms vir die beskikbare plase sal te kry wees by kantore van die departement van landbou, landelike ontwikkeling en grondhervorming. Ná die sluitingsdatum vir aansoeke sal al die inligting byeengebring word en ŉ distrikskomitee aanbevelings doen wat afsonderlik op provinsiale en nasionale vlak goedgekeur sal word. Alle suksesvolle en onsuksesvolle aansoekers sal skriftelik van die afloop in kennis gestel word. Foto: Magda Ehlers/Pexels.com Die distriksbestekopname behoort volgens Didiza omtrent twee weke te neem, die provinsiale besluitnemingsproses omstreeks drie weke en die nasionale proses ŉ verdere drie weke. Daar sal ook geleentheid wees vir appèl. Staatsgrond wat tans beset word, sal aan ŉ interdepartementele regeringsondersoek onderwerp word om die toekoms daarvan te bepaal. Die regering gaan 30 jaar huurpag aanbied met die opsie om te koop. Alle suksesvolle aansoekers sal ŉ omvattende prestasiekontrak moet onderteken en verpligte opleiding ondergaan, waaronder rekordhouding, finansiële bestuur en sakebestuur. Die huurpagooreenkoms sal nie oordraagbaar wees nie en ook nie onderverhuur mag word nie. Suksesvolle aansoekers sal verantwoordelik wees vir die instandhouding van infrastruktuur en insette vanaf die staat. Suksesvolle aansoekers sal moet boek hou van alle beleggings en verbeterings op die grond en sal huur aan die staat betaal. Sedert die begin van 2020 het die staat reeds 135 117 ha grond aan 275 boere beskikbaar gestel. Dit sluit 501 ha in die Vrystaat, 629 ha in Gauteng, 4 940 ha in KwaZulu-Natal, 32 170 ha in Limpopo, 50 460 ha in Mpumalanga en 46 097 ha in Noordwes in.